Vroue kry ’n sake-hupstoot met dié lenings | Netwerk24
Die IDC lê graag klem op sy rol om vroue en jong mense te bemagtig.
In die boekjaar tot einde Maart 2018 het die Industrial Development Corporation (IDC) lenings van R2,2 miljard goedgekeur vir ondernemings waarvan vroue meer as 25% besit.
Dit sluit ’n bedrag van R100 miljoen in vir ’n vroue-bemagtigingsmaatskappy in die konstruksiesektor wat na verwagting 5 298 werkgeleenthede sal skep.
Bel die IDC by die nommer 0860 693 888.
Stuur ’n e-pos na callcentre@idc.co.za.
Besoek die webblad www.idc.co.za.
Belangstellendes kan ook by die IDC se hoofkantoor by Fredmanrylaan 19 in Sandton (of enige van hul streekkantore) aanklop.
In die voorwoord van die IDC se 2018- geïntegreerde verslag sê Ebrahim Patel, minister van ekonomiese ontwikkeling, die IDC het in die afgelope drie jaar sterk gefokus op finansiering vir swart nyweraars (2018: R7,9 miljard), jeug (2018: R963 miljoen) en ondernemings waar vroue bemagtig is (2018: R2,2 miljard).
Die minister het bepaalde teikens gestel vir die vyfjaartydperk tot 2020, maar al is daar nog twee jaar oor voor dié spertyd, het die IDC reeds die teiken bereik wat gestel is vir hulp aan vroue-entrepreneurs.
Luidens die verslag is R6,6 miljard se finansiering in die laaste drie jaar goedgekeur teenoor ’n teiken van R4,5 miljard.
Geoffrey Qhena, uitvoerende hoof van die IDC, skryf in die verslag die getal lenings wat goedgekeur is aan ondernemings waar vroue minstens 25% eienaarskap het, het met 15% gestyg teenoor ’n jaar gelede.
Die waarde van die lenings het gedaal omdat dit aan kleiner projekte gegaan het.
Onder die finansiering vir vroue-entrepreneurs wat in die 2018-boekjaar goedgekeur is, tel:
R46 miljoen in die landbou- en -verwerkingsektor;
R199 miljoen in die chemiese en farmaseutiese sektor;
R462 miljoen aan nywerheidsinfrastruktuur;
R34 miljoen in die media- en rolprentsektor; en
R34 miljoen in die tekstiel- en klerebedryf.
Die IDC fokus op groter ondernemings, nie soseer kleinsake nie.
Meer oor: Idc | Nok | Ebrahim Patel | Kleinsake